FC København solgte i sommer den svenske målmand Robin Olsen til Roma for 67 millioner kroner - men noget tyder på, at den italienske klubs fans ikke har fået et særligt varmt forhold til deres nye keeper.

Således skriver fansiden Forza Roma, at en Roma-fan i weekenden havde taget turen fra Rom til Odense for at få FC København til at hente svenskeren tilbage.

Læs også: Allegri har Ronaldo med i CL-planerne

'Tag Olsen tilbage'

Roma-tilhængeren havde købt billet til Superliga-kampen mellem OB og FC København og havde medbragt et skilt, hvor han på både italiensk, engelsk og dansk bønfaldt FC København om at hente Robin Olsen tilbage. Du kan se skiltet her.

'Tag Olsen tilbage' stod der således på skiltet, og svenskeren har da heller haft det nemt i sin første sæson i den italienske klub. 58 mål har han indkasseret i 35 kampe, og i Serie A-tabellen ligger Roma på en yderst skuffende sjetteplads.

Robin Olsen blev hentet ind som erstatning for brasilianske Alisson, der blev solgt til Liverpool for 465 millioner kroner.